กรมสุขภาพจิต ชี้มุมมองทางการเมืองของแต่ละบุคคลแตกต่างกันได้ วอนสื่อสารกันด้วยความเข้าใจ และ ยอมรับ ป้องกันความขัดแย้งอันนำไปสู่ความรุนแรงทั้งในครอบครัวและในสังคม
แพทย์หญิงอัมพร เบญจพลพิทักษ์ อธิบดีกรมสุขภาพจิต กล่าวว่า จากกระแสความใส่ใจการเมืองที่เพิ่มขึ้นอย่างมากในการเลือกตั้งครั้งนี้ กรมสุขภาพจิต ได้ติดตามสถานการณ์ทางอารมณ์และสุขภาพจิตของประชาชนอย่างใกล้ชิด จากรายงานทางระบบ Mental Health Check In ณ วันที่ 15 พฤษภาคม 2566 พบว่า ระดับความเครียดของประชาชนเริ่มขยับตัวสูงขึ้นจาก ร้อยละ 2.17 ตั้งแต่ต้นปี 2566 และในระยะสองสัปดาห์ก่อนเลือกตั้ง ระดับความเครียดขยับเพิ่มถึง ร้อยละ 3.07 และมีระดับสูงขึ้นเท่าตัว คือสูงกว่าร้อยละ 6.0 ในบางวัน และในช่วงเวลาการรอคอยผลการเลือกตั้งอย่างเป็นทางการนี้ มีแนวโน้มที่ความเครียดของประชาชนจะสูงขึ้นต่อเนื่อง โดยเฉพาะในครอบครัวหรือกลุ่มต่างๆ ในสังคมที่มีสมาชิกหลายกลุ่มวัย ที่อาจมีผลต่อมุมมองทางการเมืองที่แตกต่างได้มากขึ้น สิ่งที่จะมองข้ามไม่ได้ คือ การติดตามรายงานข่าวความเคลื่อนไหวผลการเลือกตั้ง หากผู้ที่ติดตามข่าว ไม่สามารถดูแลอารมณ์ของตนได้ อาจเกิดปัญหามีปากเสียงหรือความรุนแรงที่เกิดขึ้นหลังจากการเลือกตั้งได้ กรมสุขภาพจิตเสนอข้อแนะนำเพื่อการดูแลสุขภาพจิตและสัมพันธภาพกับคนรอบข้างในช่วงของการรอผลการเลือกตั้งอย่างเป็นทางการ ด้วยหลัก 4 ไม่ 4 ต้อง คือ 4 ไม่ ได้แก่ ไม่กดดัน ตำหนิ ผู้ที่มีความเห็นแตกต่าง ไม่เยาะเย้ย ดูถูก หรือถากถาง ผู้ที่ผิดหวัง ไม่ใส่อารมณ์ ความรู้สึกกับข่าวมากเกินไป และ ไม่ล้อเลียน ไม่ซ้ำเติมความผิดหวังของผู้ที่เกี่ยวข้องกับสถานการณ์ ส่วน 4 ต้อง ได้แก่ ต้องรับฟังอย่างเปิดใจ ต้องหลีกเลี่ยงการรับข่าวสารมากเกินไป ต้องหมั่นดูแลสุขภาพร่างกายและจิตใจตนเอง และ ต้องให้กำลังใจ พูดคุย ด้วยสติและถ้อยคำที่สุภาพแสดงความห่วงใยทั้งนี้  ขอให้ประชาชนติดตามข่าวสารผลของการลงคะแนนการเลือกตั้งฯ อย่างมีสติและปล่อยใจให้สงบ หากรู้สึกเครียดสามารถสำรวจสุขภาพใจด้วย Mental Health Check-In (MHCI) หรือรับการปรึกษาที่สถานบริการสาธารณสุขที่อยู่ใกล้บ้าน หรือโทรปรึกษาสายด่วนสุขภาพจิต 1323 ได้ตลอด 24 ชั่วโมง